Sabujurnya sadih jua ulun nih melihat fakta kalau warga kita labih banyak mamilih bajalanan ka banua orang. Mungkin ngini karena pemerintah di banua orang tu mendukung banar masalah
pembangunan dan pemeliharaan objek wisata di daerahnya. Jadi sukses bagiannya manarik bubuhan kita ni supaya hakun bajalanan ka sana.
Nah di tulisan ngini, ulun handak bakisah haja masalah perkembangan objek wisata di tanah kadiaman ulun, di kota Barabai, Kabupaten Hulu Sungai Tengah.
Di Barabai, ada tampat wisata nang ngarannya Pagat. Dahulu, orang rami banar mendatangi tempat wisata nang ada di Kecamatan Batu Benawa ni. Nah, semenjak ulun lulus SMA, sekitar tahun 2011/2012-an, objek wisata nintu kada rami lagi. Tempatnya pina kada lagi tarawat. Sunyi banar. Kada tapi ada urang baampah ka situ.
Imbahnya pulang, Barabai ada baisi pemandian banyu panas nang samakin hari samakin sunyi jua. Parasa ulun sebabnya itu karana kurangnya parawatan dan pambaharuan. Orang nang datang ni handak sasuatu nang hanyar tarus. Apalagi samakin banyak anak milenial wayahini sudah.
Ada sakitar 5 tahunan sako pian destinasi wisata di kota ngini sunyi bujuran. Paling raminya pas hari kadua atau katiga Hari Raya Idul Fitri. Imbah nintu, sunyi pulang. Nah, akhirnya di tahun 2017 (amun kada salah), mulai munculan objek wisata hanyar di Barabai.
Munculnya objek wisata ini diampiki banar tu pang oleh warga Barabai, mulai nang tuha sampai nang anum. Ngini pang nah babarapa objek wisata nang mambawa sesuatu nang hanyar, jadi sampai wahini pina rami tarus.
1. Gua Limbuhang
Di sini buhan pian kawa bafoto nang “instagramable” jar urang tuh. Di dalamnya pina kadap pang. Siapakan ja kamera nang harat mun kasini. Kadada palampung. Dijamin aman haja jar panjaganya.
2. Baruh Bunga Outbound
Bila buhan pian handak meet and great, Baruh Bunga bisa buhan pian pilih sebagai tampatnya. Di sini, banyak jua kegiatan outbound sampai ada flying fox jua. Ada jua kolam renangnya. Tampatnya barasih banar.
3. Riam Bajandik
Riam Bajandik ngini pina mirip Manggasang (bagi nang tahu), cuma lebih rami dan kekinian lagi. Di sini banyak spot foto hagan buhan pian upload di social media. Siap-siap topi paling mun hari panas.
4. Pulau Mas
Dari babarapa tempat wisata nang ulun sambatakan tadi, nang ngini nang paling hanyar nah. Hanyar banar tumburnya semalam. Kada jauh beda lawan Riam Bajandik. Buhan pian bisa langsung eksis tu pang.
Keempat tampat wisata baru ini bisa buhan pian datangi di daerah Batu Benawa. Inya sabarataan saarah haja. Nyaman dituju pokoknya. Kada jauh banar jua. Dengan ini, ulun berharap banar tempat-tempat wisata ini selalu dijaga. Dan mudahan samakin banyak lagi surga tersembunyi nang muncul di tanah Hulu Sungai Tengah. Amin.
Penulis: Eca @ www.kataeca.com
Editor : irabooklover @ www.irabooklover.com
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn grn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn umb_Latn cat_Latn